KIRJALLINEN KYSYMYS P-1022/00

esittäjä(t): Mogens Camre (UEN) komissiolle

(29. maaliskuuta 2000)

Aihe: EU:n rasismin ja muukalaisvihan seurantakeskuksen valtuudet

Arvostetussa tanskalaisessa päivälehdessä Berlingske Tidende todettiin 6. maaliskuuta 2000, että EU:n rasismin ja muukalaisvihan seurantakeskuksen päällikkö Beate Winkler on juuri osallistunut Kööpenhaminassa multietniseen konferenssiin.

Tässä yhteydessä tämä EU:n virkamies totesi, että hän ja hänen keskuksensa valvovat ja kartoittavat hänen mielestään Euroopan äärioikeistopuolueisiin lukeutuvan Tanskan kansanpuolueen (Dansk Folkeparti) lausuntoja.

Nämä toteamukset ovat sisältönsä perusteella hyvin kyseenalaisia. Äärioikeistopuolue on absurdi nimitys sosiaalisesta ja liberaalisesta puolueesta, ja seikat, joita seurantakeskuksen voidaan olettaa tutkivan, eivät liity millään tavalla Tanskan kansanpuolueen työhön tai politiikkaan. Tanskalaisen vasemmistohenkisen toimittajan esittämät vastaavat toteamukset johtivat vuonna 1999 tuomioon ja rangaistukseen tanskalaisessa tuomioistuimessa.

Beate Winklerin toteamukset antavat ymmärtää, että hänellä on valtuudet valvoa, tutkia ja oikaista Tanskan kansalaisia ja poliittisia puolueita, koska näillä on näkemyksiä, joita hänen keskuksensa ei pidä soveliaina. Tämä loukkaa vakavasti Tanskan kansalaisten demokraattisia oikeuksia, ja on erittäin tärkeää saada selville, katsooko EU:n komissio, että Winklerin poliittinen toiminta on EU:n perustamissopimuksen ja niin sanotulle seurantakeskukselle määrättyjen tehtävien mukaista.

Millä valtuuksilla EU:n rasismin ja muukalaisvihan seurantakeskus sekä keskuksen palveluksessa työskentelevä virkamies Beate Winkler komission mielestä arvostelevat demokraattisia poliittisia puolueita ja poliittisia näkemyksiä yhdessä jäsenvaltiossa?

Anna Diamantopouloun komission puolesta antama vastaus

(11. toukokuuta 2000)

Euroopan rasismin ja muukalaisvihan seurantakeskus perustettiin 2. heinäkuuta 1997 annetulla neuvoston asetuksella (EY) N:o 1035/97(1). Keskus on itsenäinen elin, joka on toki vastuussa yhteisön toimielimille yhteisön varojen käytöstä mutta joka on mahdollisimman riippumaton suorittaessaan tehtäviään (johdanto-osan 23 kappale).

Asetuksen mukaisesti seurantakeskuksen päätavoitteena on toimittaa yhteisölle ja sen jäsenvaltioille puolueettomia, luotettavia ja vertailukelpoisia tietoja Euroopan tasolla rasismiin, muukalaisvihaan ja antisemitismiin liittyvistä ilmiöistä. Keskuksen tarkoituksena on auttaa yhteisöä ja sen jäsenvaltioita niiden toteuttaessa toimenpiteitä ja määritellessä toimintaa toimivaltaansa kuuluvilla aloilla. Lisäksi seurantakeskus tutkii rasismiin, muukalaisvihaan ja antisemitismiin liittyvien ilmiöiden ja ilmentymien laajuutta ja kehitystä, arvioi niiden syitä, seurauksia ja vaikutuksia sekä tarkastelee esimerkkejä hyvistä menettelytavoista niiden korjaamiseksi.

Asetuksessa määritellään myös useita tehtäviä, joita seurantakeskus voi suorittaa saavuttaakseen edellä mainitut tavoitteet. Seurantakeskus tekee muun muassa tieteellisiä tutkimuksia ja selvityksiä sekä alustavia ja toteutettavuustutkimuksia ja laatii päätelmiä ja lausuntoja yhteisölle ja jäsenvaltioille.

On selvää, että rasismin ja muukalaisvihan kehitystä tarkastellaan monien eri toimintojen avulla. Poliittisten puolueiden lausumat kannat ovat olennainen osa tätä tarkastelua. Komissio huomauttaa, että seurantakeskus on tukenut ajatusta siitä, että Euroopan poliittiset puolueet allekirjoittaisivat peruskirjan ei-rasistisen yhteiskunnan puolesta toimivista puolueista ja sitoutuisivat siten välttämään lausunnoissaan kielenkäyttöä, joka saattaisi tiukentaa rasistisia ja muukalaisvastaisia asenteita tai antaa niille oikeutuksen.

(1) EYVL L 151, 10.6.1997.